പരപ്പുഴ പാലം പുനര്നിര്മാണം: താക്കീതായി ജനകീയ ഉപവാസ സമരം പാവറട്ടി: ആക്ഷന് കമ്മിറ്റി ഫോര് റോഡ് സേഫ്റ്റിയുടെ ആഭിമുഖ്യത്തില് പെരുവല്ലൂര് പരപ്പുഴയ്ക്കു സമീപം ജനകീയ ഉപവാസ സമരം നടത്തി. പൊളിച്ച പരപ്പുഴ പാലത്തിനു സമീപം സമാന്തര റോഡ് ഉടന് നിര്മിക്കുക, കാഞ്ഞാണി മുതല് മാമബസാര് വരെയുള്ള പൊതുമരാമത്ത് വകുപ്പിന്റെ റോഡ് സഞ്ചാരയോഗ്യമാക്കുക തുടങ്ങിയ ആവശ്യങ്ങളുന്നയിച്ചായിരുന്നു ജനകീയ ഉപവാസ സമരം നടത്തിയത്. ജില്ലാ പഞ്ചായത്തംഗം അഡ്വ. വി.എം. മുഹമ്മദ് ഗസാലി ജനകീയ ഉപവാസ സമരം ഉദ്ഘാടനം ചെയ്തു. ആക്ഷന് കമ്മിറ്റി ഫോര് റോഡ് സേഫ്റ്റി പ്രസിഡന്റ് കെ.എഫ്. ലാന്സണ് അധ്യക്ഷനായിരുന്നു. ജനറല് സെക്രട്ടറി നിസാര് മരുതയൂര്, കണ്വീനര് എന്.ജെ. ലിയോ, ബ്ലോക്ക് പഞ്ചായത്ത് മെന്പര് ഷെരീഫ് ചിറയ്ക്കല്, സാംസ്കാരിക പ്രവര്ത്തകന് ദേവരാജന് മുക്കോല, പെരുവല്ലൂര് മഹല്ല് ജനറല് സെക്രട്ടറി ഷംസുദീന് തുടങ്ങിയവര് സംസാരിച്ചു. കഴിഞ്ഞമാസം പരപ്പുഴപാലം നിര്മാണം കരാറുകാരന് പൂര്ത്തിയാക്കേണ്ടതായിരുന്നു. എന്നാല് ഇപ്പോഴും പാലം നിര്മാണം എങ്ങുമെത്തിയിട്ടില്ല. സര്ക്കാര് കരാറുകാരനു നിര്മാണ കാലാവധി വീണ്ടും നീട്ടി നല്കിയിരിക്കുകയാണ്. കരാറുകാരന്റെയും മേല്നോട്ടം വഹിക്കേണ്ട പൊതുമരാമത്ത് ഉദ്യോഗസ്ഥരുടെയും മെല്ലെപോക്ക് നയം ജനങ്ങളെ തീരാദുരിതത്തില് ആക്കിയിരിക്കുകയാണ്. വിദ്യാലയങ്ങള് ഉടന് തുറക്കുന്നതും സമീപത്തെ പടവുകളിലെല്ലാം കൃഷി പണികള് ആരംഭിച്ചതും നിത്യേനയുള്ള വാഹനയാത്ര വര്ധിക്കുകയും ജനങ്ങളുടെ ദുരിതം ഇരട്ടിയാക്കുകയും ചെയ്യുമെന്നു നേതാക്കള് പറഞ്ഞു.